Budyšin (CS/SN). Hinak hač wočakowane su wólby Budyskeho měšćanosty za twarstwo na wčerawšim posedźenju měšćanskeje rady zwrěšćili. Po předstajenju dr. Manuela Hentschela da jemu při tajnych wólbach jenož wosom radźićelow swoje haj, šěsnaće radźićelow hłosowaše z ně, jedna wosoba so hłosa wzda. Wyši měšćanosta Karsten Vogt (CDU) dyrbi so nětko z frakcijemi wothłosować, kak ma dale hić. Dr. Manuel Hentschel bě jako jenički kandidat z procesa požadanja wušoł. Po wupisanju, kotrež bě trěbne, dokelž dotalna twarska měšćanostka Juliane Naumann wot decembra hižo w zastojnstwje njeje, su tři požadanja předleželi. Jedne bu zaso cofnjene, tak zo buštaj dwaj zajimcaj k rozmołwje přeprošenaj. Wobaj měještaj so wčera měšćanskim radźićelam předstajić. Druhi zajimc pak je swoje požadanje cofnył. Manuel Hentschel mjeztym połdra lěta wysoko- a hłubokotwarski zarjad města nawjeduje. Při tym móžeše wjele nazhonjenjow zběrać, kaž wón wčera rjekny. Mjez druhim je při přihotach saněrowanja Allendoweje wyšeje šule sobu skutkował.
szl_Latn